C 132/98
MT
Il-Ġurnal Uffiċjali tal-Unjoni Ewropea
14.4.2023
Il-Ħamis 6 ta’ Ottubru 2022
19.
Jesprimi apprezzament għaċ-ċittadini Russi li jikkundannaw il-gwerra; jikkundanna l-arrest min-naħa tal-awtoritajiet Russi ta' eluf ta' dimostranti paċifiċi u jappella għall-ħelsien immedjat tagħhom; 20.
Jistieden lill-Kummissjoni, lis-SEAE u lill-Istati Membri jibdew jirriflettu dwar kif jinvolvu ruħhom mar-Russja fil-futur u kif jgħinuha fi tranżizzjoni b'suċċess minn reġim awtoritarju għal pajjiż demokratiku li jirrinunzja għall-politiki reviżjonisti u imperjalisti; iqis li l-ewwel pass ikun li l-istituzzjonijiet tal-UE jinvolvu ruħhom mal-mexxejja demokratiċi Russi u mas-soċjetà ċivili u jimmobilizzaw l-appoġġ għall-aġenda tagħhom għal Russja demokratika; jappoġġa l-ħolqien ta' ċentru tad-demokrazija għar-Russja, ospitat mill-Parlament Ewropew; 21.
Ifakkar li l-isplużjonijiet ta' taħt il-baħar tal-pipelines Nord Stream seħħew fil-perjodu li fih ġie inawgurat il-Baltic Pipe l-ġdid li jgħaqqad in-Norveġja mal-Polonja permezz tad-Danimarka; jemmen li l-isplużjonijiet ta' taħt il-baħar tal-pipelines Nord Stream mhumiex kumbinazzjoni u li qiegħda tiżdied l-ispekulazzjoni li kienu r-riżultat ta' att koordinat u intenzjonat minn attur statali; jemmen li l-isplużjonijiet tal-pipelines Nord Stream juru kemm kienet perikoluża l-politika ta' dipendenza dejjem akbar mill-fjuwils fossili Russi u li l-użu tal-enerġija bħala arma laħaq livell ġdid; jistieden lill-Istati Membri jżidu u jittrattaw bħala prijorità l-protezzjoni tal-infrastruttura kritika Ewropea, inklużi pipelines u kejbils offshore, u jżidu r-reżiljenza tagħha kontra attakki esterni u jappoġġaw aktar ir-reżiljenza tas-sħab tal-UE fl-Ewropa tal-Lvant u fil-Balkani tal-Punent; jistieden lill-Istati Membri jwettqu investigazzjoni dwar is-sabotaġġ tal-pipelines tal-gass Nord Stream; iqis li l-isplużjonijiet intenzjonati taħt l-ilma jikkostitwixxu attakk ambjentali fuq l-UE; 22.
Jistieden lill-UE u lill-Istati Membri tagħha jaħdmu ma' korpi internazzjonali biex jiġbru evidenza u jappoġġaw l-investigazzjoni tal-Qorti Kriminali Internazzjonali dwar id-delitti tal-gwerra mwettqa fit-territorju tal-Ukrajna mill-20 ta' Frar 2014 'il quddiem; 23.
Jitlob li jiġi stabbilit tribunal internazzjonali ad hoc għad-delitt ta' aggressjoni kontra l-Ukrajna, li fih issir il-prosekuzzjoni ta' Putin u tal-uffiċjali ċivili u militari kollha Russi u l-proxies tagħhom responsabbli mill-orkestrazzjoni, mill-bidu u mill-iżvolġiment tal-gwerra fl-Ukrajna; 24.
Jikkundanna l-istrateġija b'diversi livelli tar-Russja li tintroduċi, tamplifika u xxerred narrattivi foloz u mgħawġa u l ideoloġija neoimperjalista tar-Russkiy Mir madwar id-dinja; jitlob li l-UE u l-Istati Membri tagħha jissanzjonaw lill-entitajiet Russi, lill-individwi u lil proxies oħra li jxerrdu d-diżinformazzjoni Russa u jieħdu miżuri addizzjonali biex jindirizzaw l-użu tal-informazzjoni mir-Russja bħala arma; 25.
Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-gvernijiet u lill-parlamenti tal-Istati Membri, lill-Kunsill tal-Ewropa, lill-Organizzazzjoni għas-Sigurtà u l-Kooperazzjoni fl-Ewropa, lill-Uffiċċju tal-Kummissarju Għoli tan-Nazzjonijiet Uniti għad-Drittijiet tal-Bniedem, lill-Uffiċċju tal-Kummissarju Għoli tan-Nazzjonijiet Uniti għar-Rifuġjati, lill-Organizzazzjoni Internazzjonali għall-Migrazzjoni, lill-Kumitat Internazzjonali tas-Salib l-Aħmar, lill-Qorti Kriminali Internazzjonali, lill-President, lill-Gvern u lill-Parlament tal-Ukrajna, lill-President, lill-Gvern u lill-Parlament tal-Federazzjoni Russa, u lill-awtoritajiet Belarussi.